google/wiki40b huggingface dataset:
Ifigeneia i taurernes land

Bakgrunn

Før handlingen i stykket begynner har Ifigeneia som barn såvidt sluppet fra det med livet i behold da faren Agamemnon skulle ofre henne til gudinnen Artemis før han førte grekernes hær mot Troja, en historie som forfatteren senere skildrer i dramaet Ifigeneia i Aulis (ca 408/406 f.Kr.). Artemis redder Ifigeneia fra alteret i siste liten, ved å bytte henne ut med en hjort. Ifigeneia vokser opp som prestinne i Artemistemplet i det fremmede landet Tauris (dagens Krim), mens familien tror at hun er død. Da Agamemnon kom tilbake fra Troja til sin kongeborg i Mykene ble han drept av sin kone Klytaimnestra og hennes elsker Aigisthos. Ifigeneias bror Orestes dreper så moren og Aigisthos som hevn for deres drap på faren. Orestes forfølges av erinyene (hevngudinnene) som vil ta ham til dødsriket (Hades) for moderdrapet.

Handlingen

Ifigeneia åpner med en monolog hvor hun forklarer bakgrunnen. Orestes har fått i oppdrag fra gudene å dra til Tauris for å hente den hellige Artemis-statuen i templet der og bringe det til Athen. Orestes og vennen Pylades kommer som fremmede til Tauris, hvor de blir tatt til fange, og de skal ofres i regi av Ifigeneia. De fremstilles for prestinnen uten at de selv vet at de er søsken. Underveis i samtalen blir de klar over at de er søsken, og Ifigeneia rømmer med dem. Kongen i Tauris, Toas el. Thoas, vil sette etter dem, men han får en åpenbaring fra gudinnen Athene om å la flyktningene dra og bringe med seg gudebildet som de har stjålet til Athen.

Andre versjoner

Johann Wolfgang von Goethe skrev sin versjon av dramaet i 1779 (Iphigenie auf Tauris), og Christoph Willibald Gluck laget en opera over stoffet samme år (Iphigénie en Tauride).
Stykkgodsskip

Gjenkjennelse

Stykkgodsskipene finnes i mange ulike varianter avhengig av hvilken spesiell last de er beregnet på.  De som har lasteluker på dekk, vil ha kraner for å laste og losse.  Disse skipene vil typisk laste sekker eller ruller.  
Andre igjen vil ha sideporter eller akter- eller baugporter for tilgang til lasterommene.  Dette er typisk for kjøleskipene som kjører last på paller inn i lukkede lasterom med kjøleanlegg.

Norske redere

De største norske rederne i dette segmentet er Bergensbaserte redere som Kristian Gerhard Jebsen, Westfal-Larsen og Grieg Billabong.  De har stykkgodsskip som lastes gjennom lasteluker på dekk.
Nor-Cargo er en annen aktør som opererer skip for norske redere i Norge, mens Green Reefers har kjøleskip for transport av fisk fra Norge til kontinentaleuropa.
Side3

Side3 er et norsk nettmagasin og livstilmagasin for menn drevet av Mediehuset Nettavisen. Det ble startet 16. september 2010, den gang i samarbeid med Hjemmet Mortensen. Side3 er i dag Norges største magasin for menn, med cirka 1 100 000 lesere (unike brukere) på desktop og 850 000 lesere (unike brukere) på mobil i måneden. 
Side3 samarbeider med flere innholdsleverandører, som National Geographic Channel, Broom, Vi Menn Bil Top Gear og Illustrert Vitenskap. Kjerneområdene er motor, trening, teknologi, vitenskap, historie og sex og helse. Redaktør er Lars Wærstad.
3. divisjon fotball for menn 2002

Avdeling 21

Kilde: Fotball.no
Paper Towns (film)

Handling

Quentin «Q» Jacobsen er en tenåringsgutt som snart skal slutte på high school og begynne på college. Han har vært forelsket i barndomsvennen og naboen Margo Roth Spiegelman siden de var små og oppdaget et lik sammen. Nå har de imidlertid vokst fra hverandre, og på skolen de går på henger Quentin med nerdene, mens Margo er med den populære gruppen - men følelsene hans for henne består fremdeles. Men en natt banker Margo plutselig på vinduet hans og vil ha ham med på et revansjeoppdrag mot eks-kjæresten sin, som han etterhvert overtales til å bli med på.
Men etter nattevandringen forsvinner Margo plutselig den neste dagen, og etter noen dager blir det klart at hun er savnet. Hun har stukket av før, og hverken foreldrene eller politiet er nevneverdig bekymret. Quentin finner imidlertid spor som det kan se ut som at Margo har lagt igjen for ham, og som kanskje kan tyde på at hun i verste fall er død. Sammen med vennene Ben, Radar, Lacey og Connie, legger han derfor ut på reise for å finne henne. Men jo dypere inn i mysteriet Quentin kommer, jo mer viskes hans perfekte bilde av Margo ut, og han blir stadig mer usikker på hvem og hva han egentlig ser etter.
Death Defying Acts

Handling

Mary McGarvie (Catherine Zeta-Jones) og hennes datter Benji (Saoirse Ronan) er bedragerske tyver som lever på det de stjeler. De ser en utvei fra dette livet da de får greie på at den kjente illusjonisten Harry Houdini (Guy Pearce) utlover en dusør på 50 000 pund til den som kan få spirituell kontakt med moren hans. Det de ikke regner med, er at de straks begynner å bry seg om ham, selv om begge så godt de kan prøver å skjule det. Men det de også erfarer er at å være involvert i livet til Houdini medfører en pris de ikke er sikre på at de vil betale.
The 13th Floor

The 13th Floor er et musikkalbum med det norske gothic metal-bandet Sirenia, utgitt i 2009 på plateselskapet Nuclear Blast.
Vinne

Vinne er et sogn i Verdal i Trøndelag. Innbyggertallet i bygda er på omtrent 2 360 (2002). Størsteparten av innbyggerne bor i tettstedet Verdal. I tillegg kommer spredt bebyggelse med gårder og eneboliger.
Vinne kirke ligger på Vinne og er stedets sognekirke.
Vinne skole, med 1.–7. klassetrinn og skolefritidsordning ligger på Baglan i tilknytning til tettstedet Verdal, med Vinne barnehage like i nærheten. I skolens nærområde er det gressbane med løpebane, tennisbane og ballbinge. Kanutten barnehage holder til i lokalene til gamle Vinne skole. Vinne har mange organisasjoner som på frivillig basis gir tilbud til barn, unge og voksne. På Hello er det lysløype med skihytte. Det er helleristninger både på Berg og på Baglan, noe som viser at bosettinga i området er gammel. 
Vinne har to korps; Vinne skolemusikkorps (1953) og Vinne musikkorps (1893).
Renato Raffaele Martino

Prest

Renato Raffaele Martino ble presteviet i 1957 og har doktorgrad i kirkerett. Han ble tilknyttet det pavelige diplomati i 1962 og tjenestegjorde i Nicaragua, Filippinene, Libanon og Brasil.

Erkebiskop

I 1980 ble han utnevnt til titularerkebiskop og til stasjonssjef ved en pavelig utenriksstasjon som dekket Thailand, Laos, Malaysia og Singapore. I 1986 ble han pavens permanente observatør ved FN i New York, en stilling han hadde i 16 år. I 2002 ble han kalt til Vatikanet der han ble president for Det pavelige råd for rettferdighet og fred (Iustitia et Pax).
Tugendhat (stol)

Tugendhatstolen er en modernistisk stol tegnet av Ludwig Mies van der Rohe i perioden 1929–1930 Tugendhatvillaen i Brno, Tsjekkia.
Tugendhatstolen fremstår som en blanding mellom Mies van der Rohe's Barcelonastol fra 1929 og Brnostolen fra 1929–1930. Arkitekten ga i 1948 det amerikanske selskapet Knoll rettighetene til å produsere stolen med og uten armlener. Stoltypen karakteriseres bl.a. ved at den er uten bakre ben, men at konstruksjonen oppebæres ved styrken i rammens materiale.
Sunnmøre Fotballkrets

Historie

Romsdals Amts Fotballkreds ble stiftet 28. juni 1914 som en fotballkrets for hele Romsdals amt (i dag Møre og Romsdal fylke). 
Ålesundslagene ble etterhvert mer og mer misfornøyd med hvordan kretsen ble styrt, og brøt i 1920 ut og dannet sin egen krets, Søndmøre Fotballkreds.
Kretsen regner i dag likevel 28. juni 1914 som sin offisielle stiftelsesdato.
Gjøvik tingrett

Gjøvik tingrett er en førsteinstansdomstol under Eidsivating lagdømme. Tingretten ligger i Gjøvik i Oppland og dekker kommunene Gjøvik, Lunner, Gran, Søndre Land, Nordre Land, Østre Toten og Vestre Toten. 
Tingretten ble opprettet den 1. januar 2009 ved at Toten tingrett og Hadeland og Land tingrett ble slått sammen.
Domstolen består av sorenskriver Ingjerd Thune, tre dommere og tre dommerfullmektiger.
1. divisjon basketball for menn 2009/10

1. divisjon basketball for menn 2009/10 var det nest øverste nivået i norsk basketball for menn 2009/10-sesongen. BK Miners vant grunnserien foran Langhus og Kristiansand.
Sommer og sol i Storbruhørn

Sommer og sol i Storbruhørn er en EP med Trond Nilsen, utgitt i 2006. Tittelkuttet ble en stor hit på Norsktoppen. Foruten Nilsen selv,spiller Sturla Nøstvik trommer. Ep'n er spilt inn  i Panser studio med Bjørn Bergersen og Trond Nilsen som teknikere. "Sommer og sol i Storbyen" er mixet og produsert av Trond Nilsen. Simen Nyland lagde videoen fra badeplassen Storbruhørn i Leirfjord kommune i Nordland fylke.
Museum – et program om norsk historie

Museum – et program om norsk historie er et norsk radioprogram om arkeologi og norsk historie som har gått på NRK Radio siden 2001. Programmet ledes av Øyvind Arntsen. Det sendes på P2 og produseres av NRK Østfold, og hver episode er vanligvis 26 minutter. Programmet består av "reisereportasjer" fra hele Norge, Norden og noen ganger også fra fjernere steder i Europa og USA. Det er historikere, arkivarer, arkeologer i felt, lokalhistorikere og tidsvitner som forteller om historiske steder, nye funn og temaer fra norsk og nordisk historie, med et tidsspenn fra istiden til samtidshistorie. Fra 2013 har også NRK-journalist Jan-Henrik Ihlebæk laget noen av programmene og i fra høsten 2015 har Ihlebæk vært fast programleder sammen med Arntsen.

Utmerkelser

Museum ble i 2012 hedret med, ViS-prisen, som er Vitenskapsakademiet i Stavangers pris for forskningsjournalistikk I 2014 ble programmet tildelt Sverre Steen-prisen for «Bred, levende og entusiastisk formidling [som] bidrar til å skape historieinteresse og kunnskapsglede blant store grupper». Sverre Steen-prisen gis av Den norske, historiske forening, HIFO. MUSEUMs programleder Øyvind Arntsen ble i 2014 også tildelt Riksmålsforbundets Lytterpris.
Guineas flagg

Guineas flagg ble tatt i bruk 10. november 1958. 
I tråd med de andre flaggene i regionen brukes den panafrikanske bevegelsens farger – rødt, gult og grønt. Som tidligere fransk koloni har landet valgt å bruke en trikolor.
944 Hidalgo

944 Hidalgo er en asteroide i solsystemet.
Den er den asteroiden i asteroidebeltet som har lengst omløpstid, 13,77 år. Den er 29 km i diameter. Når den er lengst borte fra solen, er den nesten ute ved Saturn, mens den når den er nærmest er den inne i de indre delene av asteroidebeltet.
Den ble oppdaget av Walther Baade i 1920.
Den er oppkalt etter den mexicanske frigjøringshelten Miguel Hidalgo.
Sniper: Reloaded

Sammendrag

Sersjant Brandon Beckett – sønn av tidligere skarpskytter Thomas Beckett (Tom Berenger) – tar opp sin fars arv og verver seg til militæret. Han samarbeider med FN-styrker i Den demokratiske republikken Kongo, og får ordre om å redde en europeisk bonde, Jean van Brunt (Rob Fruithof), som bor midt i et fiendtlig territorium kontrollert av opprørere. Da Beckett og hans menn ankommer gården, blir de utsatt for bakholdsangrep av en mystisk snikskytter. Beckett blir skadd, og alle de andre blir drept.
Med hjelp av farens tidligere protesjé, skarpskytter-instruktør Richard Miller (Billy Zane), og løytnant Ellen Ambarowitz (Annabel Wright) legger Beckett ut på et personlig oppdrag for å hevne drapet på hans medsoldater. Beckett får etterhvert vite at identiteten til den fiendtlige snikskytteren var en tidligere elev av Miller. Snikskytteren handler under ordre fra FN-oberst Ralf Jäger (Richard Sammel) for å dekke over en våpen-leveranse til begge sider av en pågående borgerkrig. Den mystiske snikskytteren blir til slutt drept av Brandon. Kort tid etter å ha pågrepet Jäger, blir Beckett tilbudt en jobb i samme avdeling som Miller.
Victoria Park (Dingwall)

Opprusting av anlegget i 2012 etter opprykk

Etter at Ross County First Division og rykket opp i Scottish Premier League (SPL), ble stadionet opprustet våren og sommeren 2012 for å møte kravene fra SPL, blant annet kravet om 6 000 sitteplasser. Laget inngikk imidlertid også en avtale med Inverness Caledonian Thistle FC om å kunne spille kamper på Caledonian Stadium, ca. 30 minutters kjøring unna, om utbyggingene skulle bli ferdig i tide. 19. juli 2012 ble det imidlertid meldt at Victoria Park var godkjent til bruk i SPL. Opprustingen av anlegget medførte monering av sitteplasser på Jail End, bygging av en ny North Stand, installere undervarme på banen og utvidelse av parkeringsmulighetene. Victoria Park fikk sponsornavnet Global Energy Stadium, etter selskapet som var etablert av styrelederen i Ross County chairman, Roy MacGregor, etter at opprustingen var fullført i juli 2012.
Catch-22 (film)

Handling

Handlingen utspiller seg ved en amerikansk base i Middelhavet under andre verdenskrig. Kaptein Youssarian er flyver og har 50 tokt bak seg. Han tenker bare på å slippe flere, og later som om han er sprø. Men han støter alltid på krigsreglementet "Catch 22" – en del av krigens sinnssyke logikk. Paragraf 22 sier at for å slippe å fly bombetokter må man være gal, men hvis man ber om å få slippe å fly bombetokter, beviser dette samtidig at man ikke er gal. Flyverne ved basen består både av vinnere og tapere, opportunister og fightere. Hver for seg og sammen, de er nervøse, redde, ofte respektløse og noen ganger patetiske. Og nesten alle er litt gale.

Om filmen

Catch-22 er en svart komedie som er et tragikomisk oppgjør med krigens galskap.
Romanen som filmen er bygd på var med på å inspirere forfatteren bak boka om M*A*S*H*.
Hotel Continental

Bakgrunn

Hotel Continental og Theatercaféen startet i 1900, like etter at Nationaltheatret åpnet. Hotellet ble opprinnelig eid av Foss Bryggeri, som bygde bygningen. Virksomheten ble drevet av flere ulike leietakere. Leieavtalen ble i 1909 overtatt av  Caroline Boman (1860–1956) og Hans Christian Marinius Hansen (1868–1915). Boman hadde vært kokke ved Den gyldene freden og Operakällaren i Stockholm, og flyttet i 1887 til Kristiania (dagens Oslo) for å arbeide på Grand Hotel, der hun traff sin tilkommende mann, kelner Hans. Etter tre års drift kjøpte de hotellet og caféen og fikk i 1913 ansatt den franske kokken André Engh. Hotellet har vært drevet av samme familie i fire generasjoner. Elisabeth C. Brochmann er fjerde generasjons eier. Hun overtok driften etter sin mor Ellen Brochmann i 1985.

Overnatting

I 1932 og 1961 ble hotell- og restauranthuset utvidet til et helt kvartal. Hotel Continental har 155 rom og er medlem i The Leading Hotels of the World.

Bespisning

Theatercaféen er en wienerkafé i jugendstil og har plass til 240 gjester. Annen Etage er en gourmetrestaurant i samme bygg og drives nå av Ole Jonny Eikefjord under navnet Eik Annen Etage.  Restaurantene var drevet av André Engh fra 1913, som senere ble hotellsjef. I 1963 overtok Willy Wyssenbach som ble Årets kjøkkensjef 1982. Fra 1984 til 1986 hadde Annen Etage en stjerne i Michelinguiden.  Hans Robert Bruun arbeidet ved restauranten til 2001, og han ble Årets kjøkkensjef 1989.
Hotellet har videre en egen bankett- og konferanseavdeling med kapasitet på inntil 300 gjester.

Dekorasjoner

Hotellet eier en omfattende kunstsamling. I lobbybaren, «Bar Boman», er det et utvalg av Edvard Munchs grafiske arbeider.
Oslo Bach-kor

Oslo Bach-kor (OBK) er et norsk kor som fører den store oratorietradisjonen videre. OBK ble etablert i 1988 og har siden starten samarbeidet med en rekke av Norges fremste profesjonelle sangere og musikere. Dirigent Iver Kleive, korets medlemmer og samarbeidspartnere oppfører årlig flere av de store kirkemusikalske verkene.
Aldan (Sakha)

Aldan (russisk: Алда́н) er en by i Republikken Sakha i Russland. Den ligger 450 km sørvest for Jakutsk. Innbyggertall: 24 715 (folketelling 2002).
Den ble grunnlagt i 1923 som Nezametnyj. Den fikk bystatus og nytt navn i 1939.
Den lille Aldan lufthavn ligger kun 1 km fra byens sentrum.
Schwarzwaldhest

Schwarzwaldhest eller Schwarzwälder (tysk:Schwarzwaldpferde) er kaldblods arbeidshest som stammer fra Sør-Tyskland. De er mellomstore og kraftig bygd, er som regel svarte eller brune.
Dvergflamingo

Beskrivelse

Dvergflamingoen er den minste av flamingoene. Den blir cirka 80–90 cm og veier typisk omkring 1,5–2 kg. Vingespennet utgjør cirka 95–100 cm. Hunnen er marginalt mindre enn hannen.
Fjærdrakten og lemmene er hovedsakelig rosa. Flygefjærene er sorte og vingene er rosa og har karminrøde karotentegninger på oversiden. Nebbet er langt og hovedsakelig sort med innslag av et karminrødt felt på undernebbet. De sorte flygefjærene er godt synlige under flukt, men kommer også i en viss grad til uttrykk når fuglen har sammenfolda vinger.

Utbredelse og habitat

Dvergflamingoen er mest tallrik og hekker primært i områdene ved og rundt Natronsjøen nord i Tanzania og Magadisjøen i sør i Kenya, men den er vanlig i hele Riftdalen (Øst-Afrika). Populasjoner finnes dessuten i Namibia/Botswana/Sør-Afrika, i Mauritania/Senegal, og i Pakistan/India. Den påtreffes sjelden i Europa, men da oftest i Spania. Om vinteren er det også kjent arten trekker fra Mosambik til Madagaskar, en flytur på cirka 1 000 km og 16 timer.
Arten foretrekker saltsjøer og alkalisjøer i innlandet og saline laguner langs kysten. Den tolererer høyere alkalitet enn rosenflamingoen (P. roseus) og søker ofte ut slike biotoper, som gjerne har rike bestander med halofile mikroorganismer, lite eller ingen fisker, og liten menneskelig aktivitet.

Atferd

Dvergflamingoen har et svært spesialisert kosthold og er filtereter. Når fuglen søker etter mat på grunnene er det gjerne med hele hodet (opp/ned) neddykket i vann, men ikke alltid. Av og til eter den med kun nebbet under vann. Den filtrerer ut mikroorganismer som lever på bunnen og i bunnslammet, som den tidvis virvler opp i vannmassene med føttene.
Dvergflamingoer eter nesten utelukkende mikroskopiske blågrønnbakterier (Cyanobacteria) av typen Spirulina, Oscillatoria og Lyngbya, og kiselalger (Bacillariophyceae) av slekten Navicula. Når det er lite med bakterier og alger kan arten i en viss utstrekning også ete små virvelløse dyr.
Arten hekker eksklusivt på store mudderflater, vanligvis langt fra land i store saline innsjøer. Som alle flamingoer legger den som regel kun ett (unntaksvis to), kritthvitt egg.
Nepal Kamyunishta Parti (Marksbadi Leninbadi) (2002)

Stiftelsen i 2002

Da NKP (ML) (1998) ga opp, ville ei mindre gruppe radikale ledere med Mainali i spissen ikke være med tilbake i UML. De rekonstituerte NKP(m-l) for 3. gang våren 2002.

Fronten Samyukta Bammorcha

3. oktober 2002 stifta NKP(ML) sammen med fire andre små kommunistparter fellesorganisasjonen Samyukta Bammorcha (BMN – engelsk navn United Left Front – Nepal – Nepals Forente Venstrefront), også kjent under den engelske forkortelsen ULF-N. C. P. Mainali er leder av BMN.
Etter kong Gyanendras statskupp 1. februar 2005 gikk Samyukta Bammorcha inn i den store sammenslutninga av parlamentariske partier, Sjupartialliansen for demokrati i Nepal. ULF – N er den minste partneren i Sjupartialliansen.

Et fjerde NKP(ML) 3 måneder i 2007

4. januar 2007 kom meldinga om at Raj Bantawa, Rishi Kattel og Bhupendra Nembang var blant de partilederne som innkalte NKP(ML)s 3. landsmøte i opposisjon til C. P. Mainali. Kritikerne anklaga ham bl.a. for diktatorisk lederstil og for å ikke være for republikk.
Det nye partiet blei kjent som NKP(ML) (Kattel) etter navnet på generalsekretæren.
I april 2007 blei det annonsert at NKP(ML) (Kattel) hadde gått inn i det nye NKP (Sanyukta)(2007) sammen med to andre mindre kommunistpartier. NKP (S) (2007) blei stifta for å kunne stille til valget til den grunnlovsgivende forsamlinga, som var varsla dette året.
(Parentesen (Sanyukta) betyr forent. Parentesen (2007) er ikke en del av det offisielle navnet, men brukes for å skille dette partiet fra et annet parti med nøyaktig samme navn men helt ulik bakgrunn, NKP (Sanyukta), som eksisterte fra 1991 til 2005).
Det 4. NKP(ML) fikk altså bare ei levetid på om lag 3 måneder.

NKP(ML) i parlamentet og regjeringa

Det opprinnelige NKP(ML) beholdt plassen i Sjupartialliansen og SBM. 15. januar kom C. P. Mainali inn i Nepals overgangsparlament 2007 som en av de 3 representantene til SBM.
I Nepals overgangsregjering 2007, som blei konstituert 1. april, blei Jagat Bogati fra NKP(ML) minister for jordreform og administrasjon (management).
Mainali annonserte at han ville holde landsmøte i partiet i april 2007. Dette landsmøtet gjenvalgte ham som partileder i NKP(ML).
Litteratursymposiet i Odda

Litteratursymposiet i Odda er et arrangement i Odda i Hordaland der en presenterer opplesninger, foredrag og annet med tilknytning til litteratur. Arrangementet har blitt avholdt hver høst siden 2005.
Kjente forfattere med og uten tilknytning til Odda og Hardanger setter hverandre i stevne og debatterer ulike tema, profilerer bokutgivelser og bidrar med skole- og bedriftsbesøk i distriktet. Hvert år er det Bikubegang med Frode Grytten der han forteller om historien bak boken «Bikubesong», mens han vandrer rundt i Odda. Litteratursymposiet har også konserter, gjerne med tilknytning til en forfatter eller en komponist. 
Leder for litteratursymposiet er Ingvild Ystanes.
Frie Faglige Internasjonale

Frie Faglige Internasjonale (FFI) (engelsk: International Confederation of Free Trade Unions) ble stiftet i London 9. desember 1949. Landsorganisasjonen i Norge var blant organisasjonene som deltok på stiftelsesmøtet.
Etter andre verdenskrig etablerte den vesteuropeiske og den russiske fagbevegelse den nye organisasjonen World Federation of Trade Unions (WFTU) som en samling av nasjonale fagbevegelser.
De russiske delegatene kom etter hvert i flertatt i WFTUs organer. Den amerikanske fagbevegelsen (CIO) og de vesteuropeiske fagorganisasjonene mente WFTU ble et talerør for russisk utenrikspolitikk. I januar 1949 meldte britiske TUC og amerikanske CIO seg ut av WFTU og noe som ble fulgt opp av mange av organisasjonens medlemmer. Landsorganisasjonen i Norge meldte seg ut av WFTU på organisasjonens kongress i mai 1949.
Etter Sovjetunionens fall fikk FFI også østeruopeiske medlemmer. FFI hadde i 2006 157 millioner medlemmer i 225 ulike organisasjoner i 148 ulike land og territorier.
1. november 2006 etablerte FFI og World Confederation of Labor (WCL) den nye organisasjonen International Trade Union Confederation (ITUC).
Tanumplatået

Tanumplatået ugjør et kulturlandskap mellom Ringiåsen i vest og Tanumåsen i øst. Middelalderkirken Tanum kirke ligger på platåets høyeste punkt, og danner et naturlig sentrum i området. Veiene mellom tunene stammer fra middelalderen og førte den gang til kirken. Stovivannet er et sentralt element i nordre del av området. Denne nordre delen kalles ofte Jarenplatået.
Berggrunnen består av sandstein fra silur, permiske lavaer og kalkrik kambrosilursk leirskifer. En israndavsetning tilhørende Akertrinnet går fra Ringiåsen tvers over platået og videre forbi Tanumgårdene mot kirken.
Fylkesvei 637 (Rogaland)

Fylkesvei 637 (Fv637) i Rogaland går mellom Storå bru og Valheim i Hjelmeland kommune. Veien er 1,3 km lang.
2019 ble veien del av fylkesvei 4670.
Moscow mule

Historie

Denne coctailen ble oppfunnet i 1941 av John G. Martin fra G.F. Heublein Brothers, Inc., som var en sprit- og matdistributør fra østkysten av USA og «Jack» Morgan, president i Cock 'n' Bull Products (som produserer ingefærøl) og eier av Cock 'n' Bull-restauranten på Sunset Boulevard i Los Angeles.
I 2012, et Moscow Mule-sett som inkluderte «Cock 'n Bull Ginger Beer» ble inkludert som del av Oprah Winfreys «Favorite Things list».